Predlog UREDBA EVROPSKEGA PARLAMENTA IN SVETA o spremembi Uredbe (EU, Euratom) št. 966/2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 /* COM/2013/0639 final - 2013/0313 (COD) */





OBRAZLOŽITVENI MEMORANDUM 1. OZADJE PREDLOGA V okviru pogajanj o finančni uredbi so se Evropski parlament, Svet in Komisija strinjali, naj se finančna uredba revidira, da se bodo upoštevali rezultati pogajanj o večletnem finančnem okviru za obdobje 2014–2020. Zato je sprejetje nove finančne uredbe spremljala naslednja skupna izjava Evropskega parlamenta, Sveta in Komisije: „Evropski parlament, Svet in Komisija se strinjajo, da bo finančna uredba revidirana, da se vključijo predlogi sprememb, ki so nujni zaradi izida pogajanj o večletnem finančnem okviru za obdobje 2014–2020, vključno z naslednjimi zadevami: – pravila za prenos za rezervo za nujno pomoč in za projekte, financirane v okviru instrumenta za povezovanje Evrope; – prenos neporabljenih sredstev in proračunskega salda ter povezan predlog za vnos teh v rezervo za plačila in obveznosti; – možna vključitev Evropskega razvojnega sklada v proračun Unije; – obravnava skladov, ki so rezultat sporazumov o boju proti nezakoniti trgovini s tobačnimi proizvodi“. Dne 27. junija 2013 je bil med Parlamentom, predsedstvom Sveta in Komisijo dosežen politični dogovor o večletnem finančnem okviru za obdobje 2014–2020 in o osnutku uredbe Evropskega parlamenta in Sveta o ustanovitvi instrumenta za povezovanje Evrope. Predlog spreminja člen 13 finančne uredbe, tako da se upoštevajo pravila za prenos za rezervo za nujno pomoč in za projekte, financirane v okviru instrumenta za povezovanje Evrope. V osnutek uredbe Sveta o večletnem finančnem okviru za obdobje 2014–2020 (v nadaljnjem besedilu: uredba o VFO) so bile vključene nove določbe o prilagodljivosti porabe v zvezi z neporabljenimi odobritvami za prevzem obveznosti in odobritvami za plačila. Izvajale se bodo s pomočjo tehničnih prilagoditev večletnega finančnega okvira, kot so določene v osnutku uredbe o VFO, in se uporabile v okviru proračunskega postopka v skladu s členom 314 Pogodbe o delovanju Evropske unije. Zato za te določbe o prilagodljivosti porabe niso potrebne nobene nadaljnje spremembe finančne uredbe. Kar zadeva Evropski razvojni sklad (ERS) in kot je to izpostavil Evropski svet 8. februarja 2013, namerava Komisija predlagati vključitev ERS v proračun od leta 2021 naprej. V zvezi z večletnim finančnim okvirom za obdobje 2014–2020 ni bil dosežen noben drug dogovor glede ravnanja s sredstvi, ki izhajajo iz sporazumov o boju proti nezakoniti trgovini s tobačnimi proizvodi. Zato bo Komisija še naprej izvajala sporazume in predlagala, tako kot v primeru programa Herkul III, ustrezna finančna sredstva, ki jih EU potrebuje za boj proti tihotapljenju in ponarejanju cigaret, v dopolnitev prizadevanjem držav članic. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Ker se s trenutnim predlogom zgolj izvajajo rezultati pogajanj o večletnem finančnem okviru za obdobje 2014–2020 in ima zelo omejeno področje uporabe, se javna posvetovanja niso izvedla. 3. PRAVNI ELEMENTI PREDLOGA V členu 9(2) osnutka uredbe o VFO je določeno, da je letni znesek rezerve za nujno pomoč fiksen in znaša 280 milijonov EUR (v cenah iz leta 2011), v skladu s finančno uredbo pa se lahko porabi do leta n+1. Rezerva se v splošni proračun Evropske unije vnese kot rezervacija. Del letnega zneska, ki izhaja iz predhodnega leta, se črpa najprej. Tisti del letnega zneska iz leta n, ki se ne porabi v letu n+1, zapade. Zaradi tega sta potrebni dve spremembi v členu 13 finančne uredbe: rezervo za nujno pomoč je treba dodati v člen 13(2) finančne uredbe, v člen 13(6) pa vnesti izjemo, saj se zadevne odobritve vnesejo v proračun pod naslov 40 (rezerve) kot rezervacija. Kar zadeva pravilo za prenos za projekte, financirane v okviru instrumenta za povezovanje Evrope, je Komisija že predlagala spremembo finančne uredbe v obrazložitvenem memorandumu k predlogu uredbe Sveta o večletnem finančnem okviru za obdobje 2014–2020, in sicer prenos odobritev za prevzem obveznosti v leto n+1[1]. Pri teh infrastrukturnih projektih bodo zaradi njihove narave v veliko primerih potrebni zapleteni postopki oddaje naročil. V takšnih okoliščinah lahko že manjše zamude povzročijo izgubo letnih odobritev za prevzem obveznosti ter ogrozijo vzdržnost teh projektov in s tem zmanjšajo politično odločenost Unije, da modernizira svoja prometna, energetska in telekomunikacijska omrežja in infrastrukturo. Dogovorjeno kompromisno besedilo za instrument za povezovanje Evrope v členu 19 določa: „Odobritve, ki niso porabljene ob koncu proračunskega leta, za katero so bila vnesena, se prenesejo v skladu z Uredbo (EU) št. XXXX/2012 [nova finančna uredba].“ Sedanje besedilo finančne uredbe ne bi dopuščalo prenosa odobritev za prevzem obveznosti v leto n+1, zato je potrebna sprememba finančne uredbe, saj to predstavlja odstopanje od načela enoletnosti. Zato je treba spremeniti tudi člen 13(2) finančne uredbe, da bo pri projektih, ki se financirajo v okviru instrumenta za povezovanje Evrope, omogočen samodejen prenos odobritev za prevzem obveznosti, ki niso porabljene ob koncu proračunskega leta, v naslednje proračunsko leto. 2013/0313 (COD) Predlog UREDBA EVROPSKEGA PARLAMENTA IN SVETA o spremembi Uredbe (EU, Euratom) št. 966/2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, zlasti člena 322 Pogodbe, v povezavi s Pogodbo o ustanovitvi Evropske skupnosti za atomsko energijo, zlasti členom 106a Pogodbe, ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, ob upoštevanju mnenja Računskega sodišča[2], v skladu z rednim zakonodajnim postopkom[3], ob upoštevanju naslednjega: (1) Uredba (EU, Euratom) št. 966/2012 Evropskega Parlamenta in Sveta[4] je bila sprejeta 25. oktobra 2012, spremljala pa jo je skupna izjava Evropskega parlamenta, Sveta in Komisije, v kateri so se institucije strinjale, da se finančna uredba revidira, tako da bodo v njej upoštevani rezultati pogajanj o večletnem finančnem okviru za obdobje 2014–2020. (2) Po političnem dogovoru o večletnem finančnem okviru za obdobje 2014–2020 in o oblikovanju instrumenta za povezovanje Evrope ter skladno s skupno izjavo je treba spremeniti Uredbo (EU, Euratom) št. 966/2012, tako da bo ta vključevala pravila za prenos za rezervo za nujno pomoč in za projekte, financirane v okviru instrumenta za povezovanje Evrope. (3) Ustrezne odobritve v zvezi z rezervo za nujno pomoč so vnesene v naslov proračuna, namenjen rezervam. Zato je treba spremeniti Uredbo (EU, Euratom) št. 966/2012, da se bo omogočil prenos odobritev, ki so bile razporejeno v rezervo in se niso porabile v letu n, v leto n+1. (4) Pri projektih, financiranih v okviru instrumenta za povezovanje Evrope, bodo zaradi njihove narave v veliko primerih potrebni zapleteni postopki oddaje naročil. V takšnih okoliščinah lahko že manjše zamude povzročijo izgubo letnih odobritev za prevzem obveznosti ter ogrozijo vzdržnost teh projektov in s tem zmanjšajo politično odločenost Unije, da modernizira svoja prometna, energetska in telekomunikacijska omrežja in infrastrukturo. Da bi to preprečili, bi morala Uredba (EU, Euratom) št. 966/2012 pri projektih, ki se financirajo v okviru instrumenta za povezovanje Evrope, omogočati samodejen prenos odobritev za prevzem obveznosti, ki niso porabljene ob koncu proračunskega leta, v naslednje proračunsko leto – SPREJELA NASLEDNJO UREDBO: Člen 1 Spremembe Uredbe (EU, Euratom) št. 966/2012 Člen 13 Uredbe (EU, Euratom) št. 966/2012 se spremeni: (1) v odstavku 2 se dodata naslednji točki (c) in (d): „(c) v zneskih, ki ustrezajo odobritvam za prevzem obveznosti v zvezi z rezervo za nujno pomoč; (d) v zneskih, ki ustrezajo odobritvam za prevzem obveznosti v zvezi s projekti, financiranimi v okviru instrumenta za povezovanje Evrope.“; (2) v odstavku 2 se doda drugi pododstavek: „Zneski iz točk (c) in (d) prvega pododstavka se lahko prenesejo samo v naslednje proračunsko leto.“; (3) odstavek 6 se nadomesti z naslednjim: „6. Brez poseganja v točko (c) člena 13(2) in člen 14 se odobritve, ki se razporedijo v rezervo, in odobritve za plače ne prenesejo. Za namen tega člena odhodki za plače obsegajo plače in nadomestila poslancev in zaposlenih institucij, za katere se uporabljajo kadrovski predpisi.“ Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije. Ta uredba je zavezujoča v celoti in se neposredno uporablja v vseh državah članicah. V Bruslju, Za Evropski parlament Za Svet Predsednik Predsednik [1] COM(2011) 398 final, točka 1.2.2. [2] UL C. [3] Stališče Evropskega parlamenta z dne XXXX in Sklep Sveta z dne XXX. [4] Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).